EFTAN VALVONTAVIRANOMAISEN DELEGOITU PÄÄTÖS N:o 049/22/KOL,

annettu 9 päivänä helmikuuta 2022,

kolmen poikkeuksen myöntämisestä Liechtensteinin ruhtinaskunnalle vaarallisten aineiden tiekuljetuksista Liechtensteinissa 3 päivänä maaliskuuta 1998 annetun lain 30 §:n ja 36 §:n 2 momentin sekä liitteessä 5 olevan 1.1.3.6.3 kohdan b alakohdan osalta vaarallisten aineiden sisämaankuljetuksista 24 päivänä syyskuuta 2008 annetun Euroopan parlamentin ja neuvoston direktiivin 2008/68/EY 6 artiklan 2 kohdan a alakohdan nojalla [2022/1984]

EFTAN VALVONTAVIRANOMAINEN, joka

ottaa huomioon ETA-sopimuksen liitteessä XIII olevan I luvun 13 c kohdassa tarkoitetun säädöksen

Euroopan parlamentin ja neuvoston direktiivi 2008/68/EY, annettu 24 päivänä syyskuuta 2008, vaarallisten aineiden sisämaankuljetuksista, jäljempänä ’direktiivi’,

sellaisena kuin se on muutettuna ja mukautettuna ETA-sopimukseen sen pöytäkirjassa 1 olevalla 4 kohdan d alakohdalla sekä ottaa huomioon valvonta- ja tuomioistuinsopimuksen 5 artiklan 2 kohdan d alakohdan ja sen pöytäkirjassa 1 olevan 1 artiklan 1 kohdan c alakohdan, 1 artiklan 2 kohdan ja 3 artiklan sekä erityisesti direktiivin 6 ja 9 artiklan,

ottaa huomioon pysyvän komitean päätökset N:o 3/2012/PK ja N:o 4/2012/PK,

sekä katsoo seuraavaa:

1. MENETTELY

Liechtensteinin hallitus pyysi 20 päivänä joulukuuta 2013 päivätyllä valvontaviranomaiselle osoitetulla kirjeellään (1) neljää poikkeusta direktiivin 6 artiklan 2 kohdan a alakohdan perusteella. Liechtensteinin pyytämistä poikkeuksista on säädetty vaarallisten aineiden tiekuljetuksista 3 päivänä maaliskuuta 1998 annetun lain (LR 741.621, sellaisena kuin se on viimeksi muutettuna) (2), jäljempänä ’VTGGS-laki’, 29, 30 ja 36 §:ssä sekä liitteessä 5.

Valvontaviranomainen teetti tämän arvioinnin tueksi DNV GL AS:llä, jäljempänä ’DNV’, arvion siitä, ovatko pyydetyt poikkeukset direktiivin 6 artiklan 2 kohdan a alakohdan vaatimusten mukaisia. Arvioinnissa keskityttiin erityisesti siihen, millaisia mahdollisia tai todellisia riskejä poikkeuksista voisi aiheutua, heikentäisivätkö tai parantaisivatko poikkeukset turvallisuutta vai pysyisikö se ennallaan sekä millaisin toimenpitein riskejä voitaisiin vähentää (3).

Arvioituaan Liechtensteinin pyytämät poikkeukset valvontaviranomainen totesi, että ainoastaan VTGGS-lain 30 §:n, 36 §:n ja liitteen 5 säännökset voidaan katsoa direktiivin 6 artiklan 2 kohdan a alakohdassa tarkoitetuiksi poikkeuksiksi. Sen sijaan VTGGS-lain 29 §:ää, joka koskee räjähteitä kerran avatuissa kuljetuspakkauksissa, ei voitu katsoa poikkeukseksi.

EFTAn liikennekomiteaa kuultuaan valvontaviranomainen hyväksyi kollegion päätöksen 30/15/KOL, jolla annettiin lupa kolmen edellytykset täyttävän säännöksen mukaisiin poikkeuksiin. Lupa oli voimassa kuusi vuotta 27 päivästä tammikuuta 2015 alkaen.

Liechtensteinin hallitus pyysi 8 päivänä maaliskuuta 2021 päivätyllä kirjeellä (4) lupaa VTGGS-lain 30 §:n ja 36 §:n 2 momentin sekä liitteessä 5 olevan 1.1.3.6 kohdan b alakohdan mukaisille poikkeuksille, jotka vastaavat valvontaviranomaisen kollegion päätöksellä 30/15/KOL hyväksymiä poikkeuksia. Poikkeukset koskevat räjähteiden kuljetusta, säiliöiden tarkastuslaitoksia, kuljettajien erityiskoulutusta sekä rakennustyömailla käytettäviä säiliöitä.

Direktiivin 6 artiklan 4 kohdassa säädetyn perusteella valvontaviranomaisen on tarkasteltava pyyntöä uudelleen, jos ETA:n EFTA-valtio pyytää hyväksytyn poikkeuksen voimassaolon jatkamista. Jos liitteessä I olevaan I.1 jaksoon, liitteessä II olevaan II.1 jaksoon tai liitteessä III olevaan III.1 jaksoon ei ole tehty muutoksia, jotka vaikuttavat poikkeuksen asiasisältöön, valvontaviranomainen uusii 9 artiklan 2 kohdassa tarkoitettua menettelyä noudattaen luvan enintään kuudeksi vuodeksi hyväksymispäätöksessä määriteltävästä hyväksymispäivästä alkaen.

Koska Liechtensteinin pyyntö toimitettiin kollegion päätöksessä 30/15/KOL tarkoitetun voimassaolon päättymispäivän jälkeen, 6 artiklan 4 kohtaa ei sovelleta, vaikka pyyntö olisi sisällöltään täysin samanlainen kuin valvontaviranomaisen kyseisellä päätöksellä hyväksymä pyyntö. Pyyntö on näin ollen arvioitava direktiivin 6 artiklan 2 kohdassa tarkoitetun menettelyn mukaisesti. Kollegion päätökseen 30/15/KOL liittyvät tiedot, kuten DNV:n suorittama riskinarviointi, ovat kuitenkin edelleen merkityksellisiä tämän arvioinnin kannalta.

2. ARVIOINTI

Direktiivin 6 artiklan 2 kohdan a alakohdassa säädetyn nojalla ETA-valtiot ”voivat sillä edellytyksellä, että turvallisuutta ei vaaranneta, pyytää alueellaan tapahtuvia tiettyjen vaarallisten aineiden pienien määrien kuljetuksia varten poikkeuksia liitteessä I olevasta I.1 jaksosta, liitteessä II olevasta II.1 jaksosta tai liitteessä III olevasta III.1 jaksosta, lukuun ottamatta keski- ja korkea-aktiivisia radioaktiivisia aineita, sillä edellytyksellä, että tällaisia kuljetuksia koskevat ehdot eivät ole tiukempia kuin mainituissa liitteissä asetetut ehdot.”

Direktiivin 6 artiklan 3 kohdan mukaan poikkeukset ovat voimassa enintään kuusi vuotta niiden hyväksymispäätöksessä määriteltävästä hyväksymispäivästä alkaen.

Direktiivin 9 artiklan sekä pysyvän komitean päätösten N:o 3/2012/PK ja N:o 4/2012/PK mukaisesti valvontaviranomaisen on toimitettava päätösluonnos EFTAn liikennekomitealle. EFTAn liikennekomitea antaa päätösluonnoksesta lausunnon pysyvän komitean päätöksen N:o 3/2012/PK 3 artiklan mukaisesti.

Direktiivin 3 artiklan 2 kohdan mukaan vaarallisten aineiden tiekuljetukset on sallittava ”jos noudatetaan liitteessä I olevassa I.1 jaksossa, liitteessä II olevassa II.1 jaksossa ja liitteessä III olevassa III.1 jaksossa vahvistettuja ehtoja”.

Direktiivin liitteessä I olevassa I.1 jaksossa on säännöksiä ADR-sopimuksen (5) liitteiden A ja B sovellettavuudesta.

Liite A on jaettu seitsemään osaan. Osa 1 sisältää yleisiä säännöksiä, kun taas osissa 2 ja 3 luokitellaan ja luetellaan vaaralliset aineet. Osassa 4 vahvistetaan pakkaamista ja säiliöiden käyttöä koskevat vaatimukset, osassa 5 lähetysmenettelyt, osassa 6 pakkausten rakennetta ja testausta koskevat vaatimukset ja osassa 7 kuljetusta, kuormausta, purkamista ja tavaran käsittelyä koskevat säännökset.

Liitteen B osassa 8 vahvistetaan ajoneuvon miehistöä, varusteita, käyttöä ja asiakirjoja koskevat vaatimukset ja osassa 9 vaarallisia aineita kuljettavien ajoneuvojen rakennetta ja hyväksyntää koskevat säännökset.

Pyydetyt poikkeukset vastaavat täysin valvontaviranomaisen vuonna 2015 hyväksymiä poikkeuksia. Lisäksi Liechtensteinin toteuttamat riskien vähentämiseen tähtäävät toimenpiteet ovat edelleen voimassa. Sen vuoksi valvontaviranomainen katsoo, että poikkeuksia voidaan arvioida riittävästi kollegion päätöksen 30/15/KOL yhteydessä esitettyjen tietojen perusteella, mukaan lukien DNV:n suorittama riskinarviointi.

2.1 VTGGS-lain 30 §

Liechtensteinin hallitus kuvasi 8 päivänä maaliskuuta 2021 päivätyssä kirjeessään poikkeusta seuraavasti:

VTGGS-lain 30 §:n 1 momentin b kohdassa sallitaan poikkeaminen kuljetusajoneuvon merkinnästä. Kuljetusajoneuvon etu- ja takaosassa olevien oranssikilpien on oltava ADR-sopimuksen kohdan 5.3.2.1.1 mukaisia, mutta niissä ei tarvitse olla vaaran tunnusnumeroa.

VTGGS-lain 30 §:n 1 momentin c kohdassa kuljettaja vapautetaan ADR-sopimuksen luvussa 8.2 määrätyistä erityisistä koulutusvaatimuksista. Kuljettajalla on kuitenkin oltava säiliöiden tarkastuslaitoksille tarkoitettu koulutus. Koulutuksen järjestää CITEC (sveitsiläinen vesiensuojeluun ja säiliöiden turvallisuuteen keskittyvä järjestö). Siihen sisältyy kolmen viikon kurssi ja viiden vuoden välein käytävä kertauskurssi, joilla kuljettajat saavat koulutusta kaikista tarvittavista turvallisuus- ja ympäristönäkökohdista, jotka liittyvät säiliöiden puhdistamiseen, tarkastamiseen ja korjaamiseen. Koulutuksen suorittaneet saavat liittovaltion myöntämän säiliöiden turvallisuusosaajan todistuksen (6).

Lisäksi VTGGS-lain 30 §:n 2 momentissa säädetään, että säiliö ja sen kuljetusajoneuvo on vapautettu ADR-sopimuksen luvuissa 4.3, 4.4, 6.8, 6.9 ja 9.1 määrätyistä rakennetta, varusteita ja valvontaa koskevista vaatimuksista.

DNV arvioi raportissaan, kasvaisiko riski yleisillä teillä tapahtuvan kuljetuksen aikana mahdollisesti sattuvien onnettomuuksien seurauksena, kuten törmäyksen, tieltä suistumisen tai kuorman siirtymisen yhteydessä. DNV tuli siihen tulokseen, että riski ei kasvaisi näissä tilanteissa edellyttäen, että kuljettajilla on vaadittu CITEC-koulutus.

2.2 VTGGS-lain 36 §:n 2 momentti

Liechtensteinin hallitus kuvasi 8 päivänä maaliskuuta 2021 päivätyssä kirjeessään poikkeusta seuraavasti:

Tämä säännös mahdollistaa ADR-luokkaan 1 kuuluvien vaarallisten aineiden (räjähteet) kuljetuksen yli ADR-sopimuksen kohdassa 1.1.3.6 tarkoitetun sallitun enimmäismäärän. Tämä sallitaan kuitenkin vain sillä ehdottomalla edellytyksellä, että kuljettajalla on räjähdelupa (”Sprengausweis”) eli hän on saanut räjähdeasiantuntijoille tarkoitetun erityiskoulutuksen. Räjähdelupaan oikeuttava koulutus on räjähteitä käsitteleville henkilöille tarkoitettu erityiskoulutus, joka on laajempi kuin tavanomainen vaarallisten aineiden kuljetusta koskeva koulutus ja takaa korkean turvallisuustason. Lisäksi tällainen kuljetus voi sisältää ainoastaan sellaisia räjähteitä ja pyroteknisiä tuotteita, joiden osalta edellä mainittu lupa on myönnetty. Näistä syistä VTGGS-lain 36 §:n 2 momentissa säädetty poikkeus ei vaaranna turvallisuutta, joten Liechtenstein pyytää poikkeusta direktiivin 6 artiklan mukaisesti.

DNV totesi raportissaan, että riski ei kasva kyseisen poikkeuksen myötä edellyttäen, että liittovaltion ammattikoulutus- ja teknologiaviraston (BBT) myöntämä lupa vastaa kuljettajien ADR-koulutusta.

2.3 VTGGS-lain liitteessä 5 olevan 1.1.3.6.3 kohdan b alakohta

Liechtensteinin hallitus kuvasi 8 päivänä maaliskuuta 2021 päivätyssä kirjeessään poikkeusta seuraavasti:

Tämä säännös yhdessä 6.14 kohdan kanssa koskee työmaasäiliöitä (”Baustellentanks”), joita ei käsitellä ADR-sopimuksessa. Työmaasäiliöitä käytetään tilapäisesti rakennustyömailla siellä käytettävien koneiden polttoaineen tankkausta varten. Ne koostuvat sisäsäiliöstä ja ulommasta umpinaisesta valuma-altaasta (ks. VTGGS-lain liitteessä 5 oleva 6.14.1.1 kohta). Niitä pidetään turvallisimpana ratkaisuna tällaiseen käyttöön. Työmaasäiliöt, joiden kokonaistilavuus on enintään 1 210 litraa ja hyötytilavuus enintään 1 150 litraa, voivat poiketa tietyistä ADR-sopimuksen määräyksistä, mutta niitä voidaan käyttää ainoastaan UN 1202 dieselöljyn / lämmitysöljyn varastointiin ja kuljetukseen. ADR-sopimuksen luvun 6.8 määräyksiä on noudatettava lukuun ottamatta kohtia 6.8.2.1.3, 6.8.2.1.4 ja 6.8.2.1.15–6.8.2.1.23. Tällaisten säiliöiden rakennetta ja testausta koskevat vaatimukset on esitetty VTGGS-lain liitteessä 5 olevissa 6.14.2 ja 6.14.3 kohdassa. Työmaasäiliöiden standardoinnista ja testauksesta vastaa sama viranomainen, joka vastaa myös ADR-sopimuksen mukaisesta testauksesta (Sveitsin vaarallisten aineiden tarkastuslaitos, ”Eidgenössisches Gefahrgutinspektorat”). Tarkastuslaitos valvoo, että kaikkia asiaankuuluvia turvallisuusominaisuuksia noudatetaan, jotta voidaan varmistaa ADR-sääntöjä vastaava turvallisuustaso. Näistä syistä VTGGS-lain liitteessä 5 olevan 1.1.3.6.3 kohdan b alakohdassa säädetty poikkeus yhdessä kyseisen liitteen 6.14 kohdan kanssa ei vaaranna turvallisuutta.

DNV arvioi raportissaan riskin kasvamista törmäyksen, tieltä suistumisen tai kuorman siirtymisen yhteydessä. DNV tuli siihen tulokseen, että riski kasvaa poikkeuksen myötä, mutta huomioi kaksi ennalta ehkäisevää toimenpidettä, jotka ovat i) työmaasäiliöiden ADR-sopimuksen mukainen valvonta ja testaus sekä ii) kaksoisvaipallisten työmaasäiliöiden käyttö.

Kuten Liechtensteinin pyynnössä todetaan, työmaasäiliöt koostuvat sisäsäiliöstä ja umpinaisesta valuma-altaasta, jolloin turvallisuus ei vaarannu. Lisäksi Liechtenstein totesi, että ”VTGGS-lain liitteessä 5 olevan 1.1.3.6.3 kohdan b alakohtaa ja 6.14 kohtaa koskevaa poikkeusta ei enää tarvita vuodesta 2027 alkaen, koska nämä säännökset kumotaan”.

3. PÄÄTELMÄT

Valvontaviranomainen toteaa päätelmänään, että pyydettyjen poikkeusten myöntäminen ei vaaranna turvallisuutta ja että kyseiset kolme poikkeuspyyntöä täyttävät direktiivin 6 artiklan 2 kohdan a alakohdan edellytykset. VTGGS-lain 30 §:ssa, 36 §:n 2 momentissa sekä liitteessä 5 olevan 1.1.3.6.3 kohdan b alakohdassa säädetyt poikkeukset olisi näin ollen sallittava.

Valvontaviranomainen toimitti 17 päivänä joulukuuta 2021 delegoidun päätöksensä N:o 298/21/KOL (asiakirja nro 1228844) myötä EFTAn liikennekomitealle päätösluonnoksen toteutettavista toimenpiteistä direktiivin 9 artiklan mukaisesti. EFTAn liikennekomitea ei antanut päätösluonnoksesta lausuntoa 14 päivänä tammikuuta 2022.

EFTA-valtioiden pysyvän komitean päätöksen N:o 3/2012/PK 3 artiklan 4 kohdan mukaan valvontaviranomainen voi hyväksyä ehdotetun toimenpiteen, paitsi jos perussäädöksessä säädetään, että toimenpidettä koskevaa ehdotusta ei voida hyväksyä, jos lausuntoa ei anneta. Tätä ei sovelleta nykyiseen menettelyyn, joten valvontaviranomainen voi hyväksyä toimenpiteen.

Valvontaviranomainen myöntää sen vuoksi poikkeuksen, sellaisena kuin sitä on pyydetty, direktiivin 6 artiklan 2 kohdan a alakohdan perusteella. Poikkeus on voimassa kuusi vuotta, kuten direktiivin 6 artiklan 3 kohdassa säädetään. Valvontaviranomainen voi uusia antamansa luvan direktiivin 6 artiklan 4 kohdan mukaisesti.

Liikenneasioista vastaava kollegion jäsen on valtuutettu valvontaviranomaisen puolesta ja sen vastuulla hyväksymään toimenpiteet, jos ehdotetut toimenpiteet ovat EFTAn liikennekomitean lausunnon mukaiset.

ON HYVÄKSYNYT TÄMÄN PÄÄTÖKSEN:

1 artikla Myönnetään Liechtensteinin hallituksen pyytämät kolme poikkeusta, jotka koskevat vaarallisten aineiden tiekuljetuksista Liechtensteinissa 3 päivänä maaliskuuta 1998 annetun lain 30 §:ää, 36 §:n 2 momenttia ja liitteessä 5 olevan 1.1.3.6.3 kohdan b alakohtaa.

2 artikla Tämän päätöksen 1 artiklassa tarkoitetut poikkeukset julkaistaan ETA-sopimuksen pöytäkirjassa 1 olevan 6 kohdan mukaisesti Euroopan unionin virallisen lehden ETA-osastossa ja ETA-täydennysosassa.

3 artikla Tämän päätöksen 1 artiklassa tarkoitetut poikkeukset ovat voimassa kuusi vuotta.

4 artikla Tämä päätös on osoitettu Liechtensteinin ruhtinaskunnalle ja se tulee voimaan, kun kyseiselle valtiolle on ilmoitettu asiasta.

5 artikla Tämä päätös on todistusvoimainen englannin kielellä.

Tehty Brysselissä 9 päivänä helmikuuta 2022. EFTAn valvontaviranomaisen puolesta, delegointipäätöksen N:o 103/13/KOL nojalla, Árni Páll ÁRNASON Asiasta vastaava kollegion jäsen Melpo-Menie JOSÉPHIDÈS Allekirjoittaja oikeus- ja hallintoasioista vastaavan johtajan ominaisuudessa

(1) Asiakirja nro 694300.

(2) Verordnung über den Transport gefährlicher Güter auf der Strasse (VTGGS).

(3) Asiakirja nro 709161.

(4) Asiakirja nro 1185764.

(5) Eurooppalainen sopimus vaarallisten tavaroiden kansainvälisistä tiekuljetuksista, tehty Genevessä 30 päivänä syyskuuta 1957, sellaisena kuin se on muutettuna.

(6) Spezialistin für Tanksicherheit mit eidgenössischem Fachausweis.